Христо Ясенов
Молитва

chitanka.info

Дай ми светлата усмивка на предутринна отрада,

за да може дух уморен всяка скръб да погребе;

дай ми топлите молитви на вечерната прохлада

и широката безбрежност на лазурното небе!

Дай ми пясъчния вихър на пустинята безкрайна

и бленуваните ласки на бленувана душа;

дай ми вярата на бога и великата му тайна,

да не мога, обезверен, да не мога да греша!

И до мене приютена, приласкай ме като майка:

търся топлото дихание на откъснати цветя,

търся грейнали простори и окрилата на чайка,

за да мога мога като нея над морета да летя.

Дай ми светлата усмивка на предутринна отрада

за да може дух уморен всяка скръб да погребе:

дай ми вярата на бога и вечерната прохлада,

и широката безбрежност на лазурното небе!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.